Só funksioneer die liggingsdifferensiaal | Landbou
Julie se nat einde het 'n groot verskil aan graan, kanola en weiding in die winterreëngebiede gemaak, dog heelparty boere voer nog hul vee. Die foto is net voor einde Julie se reën op 'n plaas by Napier geneem. Foto: Amelia Genis
Die liggingsdifferensiaal is nie 'n statutêre maatreël wat deur die regering in werking gestel is nie. Dit is in werking gestel deur deelnemers in die bedryf om 'n vrye mark te help vestig ná die afskaffing van die eenkanaalbemarkingstelsel.
Dit is noodsaaklik om meer selfgereguleerd en minder staatsbeheerd te wees. Die graanbedryf moet streef na selfregulering van gradering af tot by prysvorming, en met 'n dringendheid om die mark nóg vryer te maak. Waak teen groter staatsinmenging in die vrye mark.
Daar heers 'n voortdurende debat oor die liggingsdifferensiaal en die enkele verwysingsprys, Randfontein, as basis. Nie almal let altyd op hoe die JSE die liggingsdifferensiaal jaarliks bepaal voordat afleidings gemaak en dan gesuggereer word dat silo's voordeel trek uit 'n groter differensiaal nie. Dit maak mense skuldig daaraan dat hulle buite konteks standpunte huldig oor dinge waaroor hulle nie deeglik opgelees het nie.